Nafarroako Parlamentuko Mahaiak, 2019ko azaroaren 25ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Pedro José González Felipe jaunak aurkezturiko mozioa, zeinaren bidez Nafarroako Gobernua premiatzen baita familiek beren seme-alabentzako ikastetxea eta erlijio-prestakuntza aukeratzeko duten askatasunaren aldeko aldarria egin dezan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2019ko azaroaren 25ean

Lehendakaria: Unai Hualde Iglesias

MOZIOAREN TESTUA

Nafarroako Gorteetako kide den eta Navarra Suma talde parlamentarioari atxikia dagoen Pedro González Felipek, Legebiltzarreko Erregelamenduko 196. artikuluan ezarritakoaren babesean, honako mozio hau aurkezten du, Osoko Bilkuran eztabaidatzeko:

Giza Eskubideen Adierazpen Unibertsalak (26.3 artikuluak), Giza Eskubideen Europako Hitzarmenak (2. artikuluak) edo EBren Oinarrizko Eskubideen Gutunak (14. artikuluak) oinarrizko honako bi auzi hauetan jartzen dute azpimarra:

1. Pertsona orok dauka hezkuntzarako eskubidea.

2. Estatuek errespetatu eginen dute gurasoek beren erlijioko, filosofiako eta pedagogiako sinesteen arabera beren seme-alaben hezkuntza eta irakaskuntza aukeratzeko duten lehentasunezko eskubidea.

Hortaz, botere publikoek bermatu egin behar dute familiek beren seme-alabentzat nahi duten hezkuntza-mota erabakitzeko askatasuna, demokraziaren eta bizikidetasunaren printzipioekiko nahiz oinarrizko eskubide eta askatasunekiko errespetua bermatzen dela zainduta betiere.

Esparru horretatik kanpo, familiei inork ere ezin die ezarri eskola publikoa edo pribatua; irakaskuntza laizista bat edo erlijio-balioetan oinarritutako irakaskuntza; eskola mistoa edo berezitua. Izan ere, gurasoak dira beren seme-alaben irakaskuntzari begira egokiena iritzitako ikastetxea aukeratzeko eskubidearen titularrak, eta gurasoak dira, orobat, beren seme-alabek eskolan erlijio-irakaskuntza jasotzea nahi duten ala ez erabaki behar dutenak.

Espainiako Konstituzioaren 27. artikuluak irakaskuntza-askatasuna aitortzen du, zeinen barruan sartzen baita, besteak beste, “gurasoen eskubidea dela seme-alabek jaso dezaten beraien sinesmenekin bat datorren heziketa erlijiosoa eta morala”. Alegia, Konstituzioak eskubide hori aitortzen eta bermatzen du.

Hezkuntzari buruzko Lege Organikoaren 84.1 artikuluak, berriz, eskubide konstituzional hori zehazten du:

“Hezkuntza-administrazioek ikastetxe publikoetan eta itunpeko ikastetxe pribatuetan ikasleak onartzeko aukera arautuko dute eta, horretarako, hezkuntzarako eskubidea, berdintasun-baldintzetan sartzeko aukera eta gurasoek edo tutoreek ikastetxea aukeratzeko askatasuna bermatuko dituzte”.

Hori guztia gorabehera, Hezkuntzako eta Lanbide Heziketako jarduneko ministroak jendaurrean adierazi du gurasoek erlijio-irakaskuntza edo ikastetxea aukeratzeko eskubidetik inolaz ere ezin dela ondorioztatu hori Konstituzioaren 27. artikuluan ezarritako irakaskuntza-askatasunaren parte denik.

Hortik ondoriozta daitekeenez, Konstituzioak ez du babesten gurasoek beren seme-alabentzat nahi duten irakaskuntza-mota ematen duen ikastetxea aukeratzeko askatasuna.

Navarra Sumaren ustez, irakaskuntza-askatasuna oinarrizko eskubide bat da demokrazian, Konstituzioak askatasun hori bermatzen du eta Konstituzio Auzitegiaren epai ugarik hori bera berresten dute. Horrenbestez:

Nafarroako Parlamentuak Nafarroako Gobernua premiatzen du familiek beren seme-alabentzako ikastetxea eta erlijio-prestakuntza aukeratzeko duten askatasunaren aldeko aldarria egin dezan, Konstituzioak babestutako eskubide bat baita hori.

Iruñean, 2019ko azaroaren 15ean

Foru parlamentaria: Pedro González Felipe